एक बार श्री चैतन्य महाप्रभु जी भारत भ्रमण करते हुए दक्षिण भारत में स्थित श्री रंगम मंदिर में पधारे। चैतन्य महाप्रभु भगवान रंगनाथ के दर्शन कर भाव-विभोर हो गये और उच्च स्वर में हरिनाम कीर्तन करने लगे। इनके संन्यासी वेष और प्रचण्ड तेज को देखकर सब चकित रह गये। मंदिर के प्रधान पुजारी श्री वैंकट भट्ट आपको देखकर आनन्दित हुए और प्रसाद प्रदान किया एवं उनसे घर चलने का आग्रह किया। श्री वैंकट भट्ट जी पास ही बेलगुंडी ग्राम में निवास करते थे। चैतन्य महाप्रभु ने सहर्ष उनका आमंत्रण स्वीकार कर लिया। पुजारी जी ने चैतन्य महाप्रभु की खूब सेवा की तथा महाप्रभु से प्रार्थना की कि आप अपना चातुर्मास (संत इन चार महीने में एक ही स्थान पर भजन करते हैं) हमारे घर पर ही व्यतीत करें, महाप्रभु जी ने उनका आग्रह स्वीकार किया। वैंकट भट्ट समस्त परिवार सहित महाप्रभु जी की सेवा करने लगे।